Talousarvion laadintaohjeet 2023 ja suunnitelmavuodet 2024-2025

**Talousarviota koskeva lainsäädäntö**

Kuntalain 110 § (10.4.2015/410) mukaan valtuuston on vuoden loppuun mennessä hyväksyttävä kunnalle seuraavaksi kalenterivuodeksi talousarvio ottaen huomioon kuntakonsernin talouden vastuut ja velvoitteet. Sen hyväksymisen yhteydessä valtuuston on hyväksyttävä taloussuunnitelma kolmeksi vuodeksi (suunnittelukausi). Talousarviovuosi on taloussuunnitelman ensimmäinen vuosi.

Talousarvio ja –suunnitelma on laadittava siten, että ne toteuttavat kuntastrategiaa ja edellytykset kuntien tehtävien hoitamiseen turvataan. Talousarviossa ja suunnitelmassa hyväksytään kunnan ja kuntakonsernin toiminnan ja talouden tavoitteet.

Taloussuunnitelman on oltava tasapainossa tai ylijäämäinen. Kunnan taseeseen kertynyt alijäämä tulee kattaa enintään neljän vuoden kuluessa tilinpäätöksen vahvistamista seuraavan vuoden alusta lukien. Kunnan taloussuunnitelmassa tulee päättää yksilöidyistä toimenpiteistä, joilla alijäämä mainittuna jaksona katetaan.

Talousarvioon otetaan tehtävien ja toiminnan tavoitteiden edellyttämät määrärahat ja tuloarviot sekä siinä osoitetaan, miten rahoitustarve katetaan. Talousarvio- ja suunnitelma on laadittava siten, että ne toteuttavat kuntastrategiaa ja edellytykset kunnan tehtävien hoitamiseen turvataan.

Määräraha ja tuloarvio voidaan ottaa brutto- tai nettomääräisenä. Talousarviossa on käyttötalous- ja tuloslaskelmaosa sekä investointi- ja rahoitusosa.

Kunnan toiminnassa ja taloudenhoidossa on noudatettava talousarviota. Siihen tehtävistä muutoksista päättää valtuusto. Talousarvion valmistelusta vastaa kunnanhallitus sekä kukin toimielin omalla tehtäväalueellaan.

Talousarvion ja -suunnitelman päätehtävät:

* asettaa palvelutoimintaa ja investointihankkeita koskevat tavoitteet,

 • budjetoida menoja ja tuloja koskevat arviot eri tehtäville ja hankkeille,

* osoittaa, miten varsinainen toiminta ja investoinnit rahoitetaan.

**Talousarvioon 2023 laatimisen lähtökohdat**

Vuonna 2023 alkaa kuntien ja kuntatalouden uusi aikakausi, kun sosiaali- ja terveyspalvelut poistuvat kuntien taloudesta ja järjestäminen ja kustannukset siirtyvät hyvinvointialueille. Uudistus mullistaa kuntien rahoitusjärjestelmän. Yli puolet verotuloista ja kaksi kolmannesta valtionosuuksista siirretään hyvinvointialueiden rahoittamiseen.

Vaikka sote-uudistus helpottanee jatkossa kunnan talouden ennustamista tulevat investoinnit haastamaan kuntataloutta pidemmällä aikavälillä. Kunnan strategian mukaisesti elinvoimanäkökulma on pidettävä jatkossa vahvasti mukana päätöksenteossa.

Muita kuntien toimintaympäristöön vaikuttavia tekijöitä vuonna 2023 ovat koronaepidemia, joka vaikuttaa edelleen kuntien talouteen ja toimintaan. Venäjän hyökkäys Ukrainaan heikentää talouden kehitysnäkymiä ja luo kustannuspaineita. Sen myötä kasvavat globaalit jännitteet, jotka aiheuttavat epävarmuutta mm. inflaation, pakolaisvirtojen ja kyberturvallisuuden tiimoilta.

Myös valmisteilla oleva TE-palvelujen siirto kuntiin tulee toteutuessaan aiheuttamaan kuntien tehtäväkentän muutosta taloussuunnitteluvuosille.

**Valtionosuudet**

|  |  |  |  |
| --- | --- | --- | --- |
| **Valtionosuudet**  | **TP 2021**  | **TAE 2022**  | **TA 2023**  |
| Kunnan peruspalvelujen valtionosuus  |  6 237 135 |  4 353 481  | 471 232 |
| Verotuloihin perustuva tasaus  |  1 295 813 | 1 817 078  | 695 101 |
| Opetus- ja kulttuuritoimen valtionosuudet  |  -398 119 | -375 211  | -375.211  |
| Verotulomenetysten kompensaatiot  |   |  1 462 738 | 451 118  |
| Yhteensä  |  **7 134 929**  |  **7 258 086**  | **1 242 239**  |
| muutos edellinen vuosi, €  | **-508 750**  | **123 157**  | **-6 015 846**  |

Perustuvat Kuntaliiton syyskuun 2022 ennusteeseen

**Verotulot**

Valtionvarainministeriön Kuntatalousohjelman 2023-2026 mukaan sote-uudistuksen myötä noin 70% kuntien verotulomenetysten korvauksista siirretään hyvinvointialueiden rahoitukseen.

Veroperustemuutosten vaikutus kuntien verotuottoon kompensoidaan nettomääräisesti kunnille. Vuoden 2023 jälkeen verotulomenetysten korvaukset kasvavat maltillisesti.

Kuntaliiton viimeisimmän syyskuun veroennustekehikon mukaan Kihniön kunnan verotulot vuonna 2023 ovat 3 702 000 euroa. Vähennys vuoden 2022 ennustettuun verotuloon on 44,7 % (- 2.989.000 euroa). Viimeisen ennusteen mukaan vuoden 2022 verotulot ovat 6.691.000 euroa mikä on 423.000 euroa enemmän kuin talousarvion ennuste.

Osana tulojen siirtoa tuloveroprosenttia vuodelle 2023 alennetaan 12,64 % vuoden 2022 vastaavasta, mikä ei kuitenkaan vielä näy täysimääräisesti vuonna 2023 verojen kertymärytmin takia.



**Meno- ja tulomääräraha**

Talousarvioon otetaan tehtävien ja toiminnantavoitteiden edellyttämät määrärahat ja tuloarviot. Talousarviossa käytetään nettobudjetointia. (käyttötalouden tulojen ja menojen erotus)

Menot ja tulot tulee budjetoida realistisesti. Hallintokunnat tarkastavat maksunsa ja taksansa syksyllä 2022. Mahdolliset muutokset vuoden 2023 alusta alkaen.

***Sivistyslautakunta***

Huomio koulukuraattorin siirtymisen hyvinvointialueelle -32.000. Budjettiin ei lisätä erikseen sivistystoimen johtajan/ hyvinvointijohtajan palkkakuluja. Palkat tarkastellaan vakanssikohtaisesti. Palkkakuluihin sekä menoihin 3 % korotus.

Sivistyslautakunnan neton muodostaa em.henkilöstökulut ja menojen korotus 3 % vuoden 2022 tasoon nähden.

***Tekninen lautakunta***

Tekninen lautakunta huomioi palkkakulujen oikean kohdentamisen (käyttötalous/investoinnit), palotoimen siirtymisen hyvinvointialueelle – 157.200 euroa. Teknisen toimen netto muodostuu em. mainittujen toimien lisäksi vuoden 2022 neton lisäyksellä 3 % ja vähentämällä hyvinvointialueen maksamat vuokrat. Palkkoihin 3 % korotus. Palkat tarkastellaan vakanssikohtaisesti.

***Kunnanhallitus***

Huomioi sosiaali- ja terveyspalvelujen siirtymisen hyvinvointialueelle, eläkemenperusteisen maksun poistumisen sotehenkilöstön osalta. Korotus 3 % kuluihin ja palkkoihin. Palkat tarkastellaan vakanssikohtaisesti.

Valtuustoon nähden sitovuustaso on lautakuntakohtainen. Suunnitteluvuosina pyritään realistiseen arvioon.

**Henkilöstömenot**

KT, JAU ja JUKO pääsivät keväällä erillissopimukseen kunta-alan uusista työ- ja virkaehto- sopimuksista. Sopimuskausi on 1.5.2022–30.4.2025. Kolmen vuoden sopimuskaudella työvoimakustannukset nousevat korkoa korolle laskien keskimäärin 8,79 prosenttia.

Vuoden 2023 palkat lasketaan vakanssikohtaisesti 2022 kustannustasossa lisättynä 3 %:n korotuksella.

Korotuksessa on huomioitu sekä vuonna 2022 että 2023 tehtävät sopimuskorotukset.

Sivukulut lisätään palkanlaskennan toimesta talousarvio-ohjelmaan. Myös sivukulut kuuluvat asetettuun nettoon.

Eläkemenoperusteinen tasausmaksu jakautuu vuonna 2023 kunnalle ja hyvinvointialueelle. Kuntien maksettavaksi tuleva summa jaetaan kuntien kesken vuoden 2021 verorahoituksen suhteessa. Tasausmaksun arvioitu määrä vuonna 2023 on 128.433 euroa. Vuoden 2022 eläkemenoperusteinen maksu on noin 330.000 euroa koko kunnan osuudelta.

**Tasausmaksu kohdennetaan talousarviossa toimintojen palveluluokille, ei tukipalveluluokille.**

Tasausmaksu jaetaan toimintakulujen tai henkilöstökulujen suhteessa. Toimintakulujen suhteessa vuoden 2022 talousarvion pohjalta laskettuna tasausmaksu kohdentuisi sivistystoimelle 69 % tekniselle toimelle 20 % ja kunnanhallituksen alaiseen toimintaan 11 %. Todellinen kustannus suhteutetaan vuoden 2023 budjettiin. Tasausmaksu sisältyy nettokustannuksiin.

**Sisäiset veloitukset**

Hallintokuntien väliset sisäiset veloitukset tehdään nettohinnoin. Sisäiset veloitukset tarkistetaan ennen talousarvion laatimista. Mikäli kustannustasossa tapahtuu olennaisia muutoksia talousarviovuoden aikana, tullaan sisäisiä veloituksia oikaisemaan loppuvuodesta tarpeen mukaan. Hallintokunnan tulee ilmoittaa sisäiset veloitukset myös toiselle hallintokunnalle. Ne on budjetoitava (sisäisenä tuloina ja menoina) täsmälleen ilmoitetun mukaisesti. Tekninen lautakunta tekee budjettiehdotuksensa lokakuun 29 päivään mennessä ja jakaa tiedon sisäisistä kuluista muille hallintokunnille. Taloustoimisto laittaa sisäiset menot järjestelmään.

**Tavoitteet ja seurantamittarit**

Kuntalaki edellyttää kunnan toiminnalta tavoitteellisuutta ja suunnitelmallisuutta.

Valtuuston ja kunnan muiden toimielinten on talousarviossa ja -suunnitelmassa sekä niihin perustuvissa käyttösuunnitelmissa ja erillisbudjeteissa hyväksyttävä toimintaa ja taloutta koskevat tavoitteet. Toiminnallinen tavoite liittyy nimensä mukaisesti toimintaprosessin ohjaamiseen ja taloudellisilla tavoitteilla ohjataan kunnan tulo- ja pääomarahoitusta sekä resurssien jakoa. Kuntastrategia ohjaa tavoitteiden asettamista.

Tavoitteet on pyrittävä asettamaan siten, että ne kattavat tehtäväalueen perustehtävät ja ovat toteutettavissa niihin osoitetuilla voimavaroilla. Tavoitteiden seuraamiseen asetetaan mittareita.

Tavoitteet asetetaan uuden valmisteilla olevan strategian sisältö huomioiden.

**Investoinnit**

Lautakunnat tekevät ehdotuksen hallinnonalansa investoinneista. Investoinniksi merkitään yli 10.000 euron hankinnat**.**

**Investoinneista ilmoitetaan** hankintahinta, kustannuspaikka, valmistumisaika, tulorahoitus ja nettohinta. Huomioidaan myös suunnitteluvuosille tulevat investoinnit realistisesti.

**Investoinnit tulee olla valmiina 15.10.2022 mennessä.**

**Konserniohjaus Kihniön Vesi- ja Lämpö Oy:lle**

Kunnanhallitus ohjeistaa Kihniön Vesi ja Lämpö yhtiötä.

Ennen lautakunnan talousarviokäsittelyä käydään keskustelu johtoryhmän kanssa ehdotuksesta.

Kunnanhallitus käsittelee talousarvioehdotuksen 30.11. ja valtuusto 12.12.2022